Document ID: 32004R0655

Komission asetus (EY) N:o 655/2004,
annettu 7 päivänä huhtikuuta 2004,
asetuksen (EY) N:o 466/2001 muuttamisesta imeväisille ja pikkulapsille tarkoitettujen elintarvikkeiden nitraattipitoisuuden osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1) ja erityisesti sen 2 artiklan 3 kohdan,
on kuullut elintarvikealan tiedekomiteaa
sekä katsoo seuraavaa:
(1) Komission asetuksessa (EY) N:o 466/2001(2) asetetaan tietyille elintarvikkeissa oleville vieraille aineille enimmäismäärät; tämä koskee myös imeväisille ja pikkulapsille tarkoitettuja elintarvikkeita, joista säädetään imeväisille ja pikkulapsille tarkoitetuista viljapohjaisista valmisruoista ja muista lastenruoista 16 päivänä helmikuuta 1996 annetussa komission direktiivissä 96/5/EY(3).
(2) Asetuksen (EY) N:o 466/2001 mukaisesti imeväisille ja pikkulapsille tarkoitetuissa elintarvikkeissa oleville vieraille aineille vahvistetaan omat enimmäismäärät 5 päivään huhtikuuta 2004 mennessä.
(3) Asetuksessa (EY) N:o 466/2001, sellaisena kuin se on muutettuna asetuksella (EY) N:o 563/2002(4), vahvistetaan nitraatin enimmäismäärät tiettyjen vihannesten osalta elintarvikealan tiedekomitean annettua vuonna 1995 asiasta lausunnon. Kansanterveyden suojelemiseksi ja ottaen erityisesti huomioon sen, että nitraatteihin saattaa liittyä karsinogeenisten aineiden, kuten nitrosamiinien, muodostumista, nitraattipitoisuutta olisi laskettava niin alhaiseksi kuin on kohtuudella mahdollista.
(4) Imeväiset ja pikkulapset ovat muita herkempi väestöryhmä, jonka terveyden suojelemiseksi on aiheellista määrätä mahdollisimman alhainen enimmäismäärä, joka on saavutettavissa valikoimalla tarkasti viljapohjaisten valmisruokien ja muiden lastenruokien valmistuksessa käytettävät raaka-aineet.
(5) Komission direktiivissä 2002/63/EY(5) vahvistetaan yhteisön näytteenottomenettelyt kasvi- ja eläinperäisten tuotteiden torjunta-ainejäämien virallisessa tarkastuksessa ja kumotaan direktiivi 79/700/ETY(6). Direktiivin säännökset soveltuvat myös nitraatin viralliseen tarkastukseen liittyvään näytteenottoon.
(6) Asetusta (EY) N:o 466/2001 olisi sen vuoksi muutettava vastaavasti.
(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 466/2001 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä lokakuuta 2004.
Asetusta ei sovelleta tuotteisiin, jotka on sovellettavien säännösten mukaisesti saatettu markkinoille ennen 1 päivää lokakuuta 2004. Elintarvikealan toimijan on todistettava, milloin tuotteet saatettiin markkinoille.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä huhtikuuta 2004.

Labels: 0
1
17